เกาหลีเหนือทดสอบขีปนาวุธรอบใหม่! ครั้งที่สองในหนึ่งสัปดาห์ 
 Launch comes as UN Security Council members condemn Pyongyang’s previous test
SEOUL, SOUTH KOREA — กองทัพเกาหลีใต้ระบุว่า ดูเหมือนขีปนาวุธในการทดสอบในวันอังคารได้มีการพัฒนาศักยภาพเหนือกว่าขีปนาวุธที่เกาหลีเหนือทำการทดสอบไปเมื่อวันพฤหัสบดีที่ผ่านมา โดยสัปดาห์ที่แล้ว เกาหลีเหนือกล่าวอ้างความสำเร็จในการทดสอบ "ขีปนาวุธความเร็วเหนือเสียง" ที่พัฒนาขึ้นใหม่ แม้ว่าทางการเกาหลีใต้เชื่อว่าคำประกาศของเกาหลีเหนือนั้นเป็นการอวดอ้างเกินความเป็นจริง กระทรวงกลาโหมเกาหลีใต้ระบุว่า ขีปนาวุธที่เกาหลีเหนือทดสอบในวันอังคาร ถูกยิงจากภาคตะวันตกเฉียงเหนือเช่นเดียวกับการทดสอบเมื่อสัปดาห์ที่แล้ว และลอยไปตกในทะเลที่ระยะห่างออกไปราว 700 กิโลเมตร ที่ระดับความสูง 60 กิโลเมตร ทางด้านสำนักข่าวเกียวโดของญี่ปุ่น รายงานในวันอังคารว่า ขีปนาวุธลูกนี้ตกลงนอกพื้นที่เขตเศรษฐกิจพิเศษของญี่ปุ่น และไม่มีรายงานความเสียหายแต่อย่างใด การทดสอบครั้งล่าสุดของเกาหลีเหนือมีขึ้นหลังจากที่คณะมนตรีความมั่นคงสหประชาชาติเพิ่งประชุมหารือเรื่องการทดสอบขีปนาวุธของเกาหลีเหนือ ซึ่งสหรัฐฯ และสมาชิกคณะมนตรีความมั่นคงฯ 5 ประเทศ ต่างประณามการทดสอบดังกล่าวว่าเป็นการก่อภัยคุกคามต่อเสถียรภาพในภูมิภาคนี้ ทางด้านนายกรัฐมนตรีญี่ปุ่น ฟูมิโอะ คิชิดะ และสภาความมั่นคงแห่งชาติของเกาหลีใต้ กล่าวในวันอังคารว่า การทดสอบขีปนาวุธของเกาหลีเหนือถือเป็น "ความน่าเสียใจอย่างยิ่ง" ช่วงสองปีที่ผ่านมาหลังจากความล้มเหลวในการเจรจาระหว่างผู้นำสหรัฐฯ กับผู้นำเกาหลีเหนือ รัฐบาลกรุงเปียงยางได้ทดสอบขีปนาวุธพิสัยใกล้หลายครั้ง และมุ่งเน้นการทดสอบยิงขีปนาวุธบนแพลตฟอร์มต่าง ๆ เช่น เรือดำน้ำและรถไฟ และในการทดสอบเมื่อสัปดาห์ที่แล้ว เกาหลีเหนืออ้างว่าประสบความสำเร็จในการทดสอบขีปนาวุธที่ใช้เทคโนโลยีส่งความเร็วเหนือเสียง หรือ HGV (Hypersonic glide vehicle) ซึ่งยากต่อการตรวจจับของระบบป้องกันขีปนาวุธ